b'\n_START_ARTICLE_\nLietuvos energetika\n_START_PARAGRAPH_\nLietuvos energetikos istorijos prad\xc5\xbeia\xc2\xa0\xe2\x80\x93 1892\xc2\xa0m. baland\xc5\xbeio 17 d. kunigaik\xc5\xa1\xc4\x8dio Bogdano Oginskio dvare Rietave \xc4\xafsi\xc5\xbeiebusi pirmoji elektros lemput\xc4\x97. \xc5\xa0i diena minima kaip Lietuvos energetik\xc5\xb3 diena._NEWLINE_Pirmojoje Lietuvos elektrin\xc4\x97je buvo \xc4\xafrengtas 69,5\xc2\xa0m\xc2\xb2 kaitinamojo pavir\xc5\xa1iaus garo katilas, garo variklis ir 110 V \xc4\xaftampos Grammo elektros srov\xc4\x97s generatorius. Elektrin\xc4\x97s eksploatavimo metu j\xc4\x85 aptarnavo du darbininkai. Pirmiausia ap\xc5\xa1vietimas buvo \xc4\xafrengtas dvaro r\xc5\xabmuose ir parke, v\xc4\x97liau\xc2\xa0\xe2\x80\x93 Rietavo ba\xc5\xbeny\xc4\x8dioje, dvaro \xc5\xabkiniuose pastatuose ir turting\xc5\xb3j\xc5\xb3 miestie\xc4\x8di\xc5\xb3 namuose. Ap\xc5\xa1vietimui naudotos pirmosios Lietuvoje kaitinamosios 16 ir 25 \xc5\xbevaki\xc5\xb3 elektros lemput\xc4\x97s. Mokestis buvo imamas nuo lempu\xc4\x8di\xc5\xb3 skai\xc4\x8diaus ir galingumo. \xc5\xa0i elektrin\xc4\x97 veik\xc4\x97 iki 1915\xc2\xa0m._NEWLINE_1903\xc2\xa0m. prie Virvyt\xc4\x97s up\xc4\x97s Kairi\xc5\xa1ki\xc5\xb3 dvaro popieriaus dirbtuv\xc4\x97je \xc4\xafrengtas elektros generatorius, kur\xc4\xaf suko vandens ratas. Tai pirmoji hidroelektrin\xc4\x97 Lietuvoje.\n_START_SECTION_\nEnergetika 1919\xe2\x80\x931940\xc2\xa0m\n_START_PARAGRAPH_\nDauguma Lietuvos elektrini\xc5\xb3 tuo metu priklaus\xc4\x97 u\xc5\xbesienio kapitalui, jose dirbo ir u\xc5\xbesienio in\xc5\xbeinieriai, ta\xc4\x8diau netrukus buvo susir\xc5\xabpinta ir sav\xc5\xb3 specialist\xc5\xb3 rengimu. Jau 1928\xc2\xa0m. Lietuvos universitetas Kaune i\xc5\xa1leido pirm\xc4\x85j\xc4\x85 in\xc5\xbeinieri\xc5\xb3 elektrik\xc5\xb3 laid\xc4\x85._NEWLINE_U\xc5\xbesienio monopolistai steng\xc4\x97si kuo grei\xc4\x8diau gauti peln\xc4\x85, tod\xc4\x97l palaik\xc4\x97 ir auk\xc5\xa1tas elektros energijos kainas, visi\xc5\xa1kai neatsi\xc5\xbevelgdami \xc4\xaf Lietuvos nacionalinius interesus. Stipr\xc4\x97jantis visuomen\xc4\x97s nepasitenkinimas tokiomis kainomis 1933\xc2\xa0m. kovo 12 d. Kaune i\xc5\xa1augo \xc4\xaf visuotin\xc4\xaf elektros vartotoj\xc5\xb3 streik\xc4\x85. Po streiko elektros kaina bui\xc4\x8diai suma\xc5\xbeinta 1,6 karto. Tiesa, monopolistai steng\xc4\x97si, kad ir j\xc5\xb3 darbuotojai b\xc5\xabt\xc5\xb3 patenkinti. Net nekvalifikuoti darbininkai elektros stotyse u\xc5\xbe 8 val. darbo dien\xc4\x85 gaudavo 30\xe2\x80\x9337\xc2\xa0% didesnius atlyginimus (2,10\xe2\x80\x932,65 Lt u\xc5\xbe val.), negu kit\xc5\xb3 \xc5\xabkio \xc5\xa1ak\xc5\xb3 darbininkai._NEWLINE_Lietuvos in\xc5\xbeinierin\xc4\x97 visuomen\xc4\x97 ir jos aktyviausi nariai\xc2\xa0\xe2\x80\x93 prof. Pranas Jodel\xc4\x97, Steponas Kolupaila, Albinas Rimka, in\xc5\xbeinieriai Pranas Dr\xc4\x85sutis, Leonas Kaulakis, Jurgis Vidmantas ir kiti u\xc5\xbesienio valstybi\xc5\xb3 pavyzd\xc5\xbeiu pasi\xc5\xabl\xc4\x97 prie Susisiekimo ministerijos \xc4\xafsteigti Energijos komitet\xc4\x85. 1936\xc2\xa0m. \xc4\xafsteigtas komitetas buvo sudarytas i\xc5\xa1 3 komisij\xc5\xb3: \xc5\xbdem\xc4\x97s turtams tirti komisijos, Energijos komisijos ir Ekonomin\xc4\x97s komisijos. V\xc4\x97liau Energijos komisija buvo suskirstyta \xc4\xaf 3 pakomisijus: Vandens j\xc4\x97gos, \xc5\xa0ilumin\xc4\x97s energijos ir Elektros energijos, kurie 1937\xc2\xa0m. virto atskiromis komisijomis. Energijos komitet\xc4\x85 sudar\xc4\x97 16 nari\xc5\xb3, atstovaujan\xc4\x8di\xc5\xb3 6 ministerijoms, Lietuvos bankui, Prekybos, pramon\xc4\x97s ir amat\xc5\xb3 r\xc5\xabmams, Universitetui ir in\xc5\xbeinieri\xc5\xb3 visuomenin\xc4\x97ms organizacijoms, ir 25 nariai\xc2\xa0\xe2\x80\x93 \xc4\xafvairi\xc5\xb3 \xc5\xa1ak\xc5\xb3 specialistai._NEWLINE_Elektros komisija, vadovaujama Pr. Dr\xc4\x85su\xc4\x8dio, v\xc4\x97liau L. Kaulakio, tyr\xc4\x97 Lietuvos elektros \xc5\xabk\xc4\xaf, numat\xc4\x97 perspektyvinius elektros energijos poreikius ir racionalius vartotoj\xc5\xb3 elektra apr\xc5\xabpinimo b\xc5\xabdus, formavo teisinius energetinio \xc5\xabkio k\xc5\xabrimo pagrindus, dalyvavo tarptautini\xc5\xb3 energetini\xc5\xb3 organizacij\xc5\xb3 konferencijose bei kituose renginiuose._NEWLINE_1937\xc2\xa0m. valstyb\xc4\x97 savo l\xc4\x97\xc5\xa1omis \xc4\xafsteig\xc4\x97 \xe2\x80\x9eElektros\xe2\x80\x9c akcin\xc4\x99 bendrov\xc4\x99 su 6 mln. lit\xc5\xb3 pagrindiniu kapitalu, kurios tikslas buvo realizuoti Energijos komiteto rengiam\xc4\x85 Lietuvos elektrifikacijos plan\xc4\x85. Valstyb\xc4\x97s kapitalas joje sudar\xc4\x97 97,5\xc2\xa0%, 55 498 akcijos teko Susisiekimo ministerijai, po 1530 akcij\xc5\xb3\xc2\xa0\xe2\x80\x93 Kra\xc5\xa1to apsaugos ir Vidaus reikal\xc5\xb3 ministerijoms, likusios 1442 akcijos\xc2\xa0\xe2\x80\x93 savivaldyb\xc4\x97ms ir privatiems asmenims._NEWLINE_1938\xc2\xa0m. kovo m\xc4\x97n. Vyriausyb\xc4\x97 pateik\xc4\x97 Energijos \xc4\xafstatymo projekt\xc4\x85. \xc5\xa0io \xc4\xafstatymo tikslas buvo suaktyvinti m\xc5\xabs\xc5\xb3 energijos \xc5\xa1altini\xc5\xb3 naudojim\xc4\x85 vietoje \xc4\xafve\xc5\xbeamojo kietojo ir skystojo kuro ir \xe2\x80\x9evisam m\xc5\xabs\xc5\xb3 energijos \xc5\xabkiui duoti planing\xc4\x85 ir racionali\xc4\x85 viso m\xc5\xabs\xc5\xb3 Tautos \xc5\xabkio reikalams atitinkan\xc4\x8di\xc4\x85 krypt\xc4\xaf\xe2\x80\x9c. Nor\xc4\x97ta Energijos Komitetui suteikti didesnio autoritetingumo ir svorio. Pagal \xc4\xafstatymo projekt\xc4\x85 Energijos komitetas, kaipo studij\xc5\xb3 organas, tur\xc4\x97jo ruo\xc5\xa1ti Lietuvos energijos i\xc5\xa1tekli\xc5\xb3 naudojimo planus ir teikti vald\xc5\xbeios organams energijos \xc5\xabkio reikalais savo i\xc5\xa1vadas. Bet \xc4\xafstatymo pri\xc4\x97mimas Seime u\xc5\xbetruko iki 1940\xc2\xa0m. baland\xc5\xbeio vidurio._NEWLINE_1938\xc2\xa0m. vadovaujantysis \xe2\x80\x9eElektros\xe2\x80\x9c akcin\xc4\x97s bendrov\xc4\x97s darbuotojas Pr. Dr\xc4\x85sutis \xe2\x80\x9eEnergijos komiteto darbuose\xe2\x80\x9c paskelb\xc4\x97 Respublikos elektrifikacijos plano metmenis, kuriuos ruo\xc5\xa1\xc4\x97 grup\xc4\x97 specialist\xc5\xb3. 1938\xc2\xa0m. lapkri\xc4\x8dio 24\xc2\xa0\xe2\x80\x93 25 d. \xc4\xafvykusiame II Lietuvos in\xc5\xbeinieri\xc5\xb3 ir architekt\xc5\xb3 suva\xc5\xbeiavime energetikos sekcijoje L. Kaulakis pateik\xc4\x97 i\xc5\xa1sam\xc5\xb3 prane\xc5\xa1im\xc4\x85 \xe2\x80\x9eEsama Lietuvos elektrifikacijos pad\xc4\x97tis ir jos perspektyvinis i\xc5\xa1vystymas\xe2\x80\x9c._NEWLINE_1937\xc2\xa0m. 1 kWh elektros energijos pagaminti durp\xc4\x97s kainavo 5,21 ct., akmens anglys\xc2\xa0\xe2\x80\x93 5,27 ct., o naftos produktai\xc2\xa0\xe2\x80\x93 9,23 ct. Palyginus su elektros energijos kaina, kuri vidutini\xc5\xa1kai Lietuvoje buvo 1,20 Lt/kWh, kintamosios i\xc5\xa1laidos sudar\xc4\x97 ne\xc5\xbeymi\xc4\x85 dal\xc4\xaf. U\xc5\xbetat energetikos pelningumas buvo mil\xc5\xbeini\xc5\xa1kas. Net belg\xc5\xb3 spauda pripa\xc5\xbeino, kad i\xc5\xa1 vis\xc5\xb3 u\xc5\xbesienyje investuot\xc5\xb3 kapital\xc5\xb3 did\xc5\xbeiausi\xc4\x85 peln\xc4\x85 duoda investicijos Lietuvoje\xc2\xa0\xe2\x80\x93 belgai tuomet vald\xc4\x97 dvi did\xc5\xbeiausias elektros gamybos kompanijas._NEWLINE_Didel\xc4\x97s elektros kainos stabd\xc4\x97 tolesn\xc4\x99 energetikos pl\xc4\x97tr\xc4\x85. 1937\xc2\xa0m. vienas Lietuvos gyventojas per metus suvartojo 15 kWh elektros energijos, \xc5\xa1iek tiek daugiau, negu vienam gyventojui Rusijos imperijoje teko 1913\xc2\xa0m. 1938\xc2\xa0m. vienam Anglijos gyventojui elektros energijos teko 400, \xc5\xa0vedijos\xc2\xa0\xe2\x80\x93 1300, o Norvegijos\xc2\xa0\xe2\x80\x93 net 3300 kWh per metus. Pramon\xc4\x97 Lietuvoje sunaudojo tik 45\xc2\xa0% visos pagamintos elektros energijos. Vokietijai priklaususioje Klaip\xc4\x97doje pramon\xc4\x97 naudojo 85\xc2\xa0% pagamintos energijos, o vienam gyventojui teko 288 kWh per metus.\n_START_SECTION_\nPirmoji okupacija\n_START_PARAGRAPH_\nLietuv\xc4\x85 u\xc5\xbe\xc4\x97mus sovietinei armijai, 1940\xc2\xa0m. liepos 25 d. \xc4\xafsteigtoje liaudies pramon\xc4\x97s ministerijoje \xc4\xafkurtas Elektros skyrius, kuris prival\xc4\x97jo tarybin\xc4\x97s santvarkos pagrindais reorganizuoti nacionalizuot\xc4\x85 elektros ir radijo pramon\xc4\x99. I\xc5\xa1 keturi\xc5\xb3 \xc5\xa1io skyriaus darbuotoj\xc5\xb3 trys u\xc5\xbesi\xc4\x97m\xc4\x97 energetikos \xc5\xabkiu, tai skyriaus vir\xc5\xa1ininkas Pranas Dr\xc4\x85sutis, vyr. in\xc5\xbeinierius Antanas Gruodis ir in\xc5\xbeinierius Jakovas Heleris. Skyrius pirmiausia tur\xc4\x97jo nacionalizuoti visas vie\xc5\xa1ojo naudojimo elektrines._NEWLINE_Nacionalizuotoms \xc4\xafmon\xc4\x97ms valdyti trij\xc5\xb3 specialist\xc5\xb3 nepakako, tod\xc4\x97l 1940\xc2\xa0m. spalio 10 d. \xc4\xafsteigta Komunalinio \xc5\xabkio komisariatui pavaldi Lietuvos TSR energijos valdyba, kurios valdytoju paskirtas in\xc5\xbe. L. \xc5\xa0u\xc5\xa1ys, vyr. in\xc5\xbeinieriumi A. Gruodis, eksploatacijos skyriaus vir\xc5\xa1ininku in\xc5\xbe. J. Ma\xc4\x8di\xc5\xabnas, technikos eksploatacijos sektoriaus vadovu in\xc5\xbe. Jakovas Heleris. Planavimo skyriaus vir\xc5\xa1ininku dirbo in\xc5\xbe. Pr. Dr\xc4\x85sutis._NEWLINE_Kad b\xc5\xabt\xc5\xb3 lengviau dirbti ma\xc5\xbeosioms elektrin\xc4\x97ms, kurios da\xc5\xbeniausiai netur\xc4\x97jo techni\xc5\xa1kai i\xc5\xa1silavinusio personalo, Lietuva buvo suskirstyta \xc4\xaf devynis energijos tiekimo rajonus, kuriems vadovauti paskirti \xc5\xbeinomesni energetikai. Buvo suvienodinti ir suma\xc5\xbeinti elektros energijos tarifai. Tai suk\xc4\x97l\xc4\x97 staig\xc5\xb3 elektros poreiki\xc5\xb3 augim\xc4\x85, padidino elektrini\xc5\xb3 apkrovas, bet tuo pa\xc4\x8diu ir labai apsunkino j\xc5\xb3 darb\xc4\x85. Kai kuriose vietov\xc4\x97se susidar\xc4\x97 net konfliktin\xc4\x97s situacijos. 1940\xc2\xa0m. vis\xc5\xb3 Lietuvos elektrini\xc5\xb3 instaliuotoji galia sudar\xc4\x97 apie 68 MW, veik\xc4\x97 15 didesni\xc5\xb3, per 500 KW galios, ir 350 ma\xc5\xbeesn\xc4\x97s galios elektrini\xc5\xb3.\n_START_SECTION_\nVokie\xc4\x8di\xc5\xb3 okupacija\n_START_PARAGRAPH_\nAntrojo pasaulinio karo metais Lietuv\xc4\x85 u\xc5\xbe\xc4\x97mus okupacinei vokie\xc4\x8di\xc5\xb3 armijai, visas Lietuvos energetinis \xc5\xabkis pajungtas vokie\xc4\x8di\xc5\xb3 karo reikm\xc4\x97ms tenkinti. Centralizuotas energetikos valdymas i\xc5\xa1liko, ta\xc4\x8diau Lietuvos energijos valdyba 1941\xc2\xa0m. spalio 1 d. reorganizuota \xc4\xaf vokie\xc4\x8di\xc5\xb3 valdom\xc4\x85 Ryt\xc5\xb3 kra\xc5\xa1to energijos tiekimo bendrov\xc4\x97s su apribota atsakomybe Lietuvos generalin\xc4\xaf rajon\xc4\x85 (vok. Energieversorung Ostland GmbH Generalbezirk Litauen:). Bendrov\xc4\x97s centras buvo Rygoje. Lietuvos generaliniam rajonui priklaus\xc4\x97 stambiausios elektrin\xc4\x97s ir dauguma elektros tiekimo linij\xc5\xb3. Dauguma ma\xc5\xbe\xc5\xb3 elektrini\xc5\xb3, kaip ir prie\xc5\xa1kario metais, priklaus\xc4\x97 privatiems savininkams._NEWLINE_Vokie\xc4\x8di\xc5\xb3 okupacijos metais Lietuvos energetika merd\xc4\x97jo\xc2\xa0\xe2\x80\x93 vokie\xc4\x8diai nor\xc4\x97jo su kuo ma\xc5\xbeesniais kapitaliniais \xc4\xafd\xc4\x97jimais i\xc5\xa1 veikian\xc4\x8di\xc5\xb3 elektrini\xc5\xb3 i\xc5\xa1spausti didesn\xc4\x99 elektros energijos gamyb\xc4\x85. 1944\xc2\xa0m. vokie\xc4\x8diams pasitraukiant i\xc5\xa1 Lietuvos, \xc4\xafsakyta didesnes elektrines demontuoti ir \xc4\xafrengimus i\xc5\xa1gabenti \xc4\xaf Vokietij\xc4\x85, o nesusp\xc4\x97jus\xc2\xa0\xe2\x80\x93 i\xc5\xa1sprogdinti. Tik dal\xc4\xaf \xc4\xafrengim\xc5\xb3 pavyko i\xc5\xa1gelb\xc4\x97ti. Karo metais Lietuvoje nenukent\xc4\x97jo tik Ba\xc4\x8di\xc5\xabn\xc5\xb3 elektrin\xc4\x97, R\xc4\x97kyvos elektrin\xc4\x97 ir Petra\xc5\xa1i\xc5\xabn\xc5\xb3 popieriaus fabriko elektrin\xc4\x97. Pra\xc5\xab\xc5\xbeus karo audrai pirmiausia buvo atstatyti elektros paskirstymo tinklai, nors tr\xc5\xabko ir med\xc5\xbeiag\xc5\xb3, ir transporto.\n_START_SECTION_\nPokario metai\n_START_PARAGRAPH_\n1945\xc2\xa0m. gegu\xc5\xbe\xc4\x97s m\xc4\x97n. Lietuvos Vyriausioji energijos valdyba su visomis savo \xc4\xafmon\xc4\x97mis perduota TSRS Elektros sto\xc4\x8di\xc5\xb3 komisariatui ir pavadinta Lietuvos energijos rajonine valdyba. Jos pirmuoju vir\xc5\xa1ininku apie m\xc4\x97nes\xc4\xaf buvo Me\xc4\x8dislovas Bartkevi\xc4\x8dius, v\xc4\x97liau j\xc4\xaf pakeit\xc4\x97 i\xc5\xa1 Maskvos atsi\xc5\xb3sti Ivanas Basajevas ir Rodionas Jegorovas._NEWLINE_1950\xc2\xa0m. pagal \xe2\x80\x9eLenpromenergoprojekto\xe2\x80\x9c technin\xc4\x99 dokumentacij\xc4\x85 R\xc4\x97kyvos elektrin\xc4\x97je sumontuotas naujas 5200 kW generatorius, 1951\xc2\xa0m. pastatytas naujas \xe2\x80\x9eKrasnyj kotel\xc5\xa1\xc4\x8dik\xe2\x80\x9c gamyklos 35 t/h garo galios katilas ir 6000 kW AEG firmos turbina. 1952\xc2\xa0m. prad\xc4\x97jo dirbti 5600 kVA pastot\xc4\x97, \xc4\xafjungta pirmoji 35 kV elektros perdavimo linija R\xc4\x97kyva\xc2\xa0\xe2\x80\x93 Akmen\xc4\x97, kurios tiekiama energija naudojosi statomas Akmen\xc4\x97s cemento kombinatas. Pa\xc4\x8dioje statyb\xc5\xb3 prad\xc5\xbeioje (1947\xc2\xa0m.) \xc5\xa1iam b\xc5\xabsimam Lietuvos statyb\xc5\xb3 mil\xc5\xbeinui reik\xc4\x97jo 300 kW, po met\xc5\xb3\xc2\xa0\xe2\x80\x93 jau 3000 kW galios per m\xc4\x97nes\xc4\xaf, o projektinis galingumas buvo apie 16 mln. kWh per metus. Tod\xc4\x97l \xc4\xaf Akmen\xc4\x99 i\xc5\xa1 Vilniaus buvo perkeltas 3000 kW galios energetinis traukinys. Tik 1952\xc2\xa0m., nutiesus 110 kV EPL R\xc4\x97kyva\xc2\xa0\xe2\x80\x93 Akmen\xc4\x97 ir pasta\xc4\x8dius 5600 kVA galingumo pastot\xc4\x99, Akmen\xc4\x97s apr\xc5\xabpinimas energija pager\xc4\x97jo._NEWLINE_1957\xc2\xa0m. visas energetinis \xc5\xabkis perduotas Liaudies \xc5\xabkio tarybos energetinio \xc5\xabkio valdybos \xc5\xbeinion. 1958\xc2\xa0m. Taryb\xc5\xb3 S\xc4\x85jungoje \xc4\xafvyko \xc5\xabkio valdymo reorganizacija, suteikusi daugiau teisi\xc5\xb3 vietin\xc4\x97ms organizacijoms. Tuometin\xc4\x97 LTSR vyriausyb\xc4\x97, nor\xc4\x97dama geriau apginti Lietuvos interesus, sprend\xc5\xbeiant Lietuvos energetikos pl\xc4\x97tr\xc4\x85, prie Ministr\xc5\xb3 Tarybos Mokslo ir technikos komiteto \xc4\xafk\xc5\xabr\xc4\x97 visuomeniniais pagrindais veikian\xc4\x8di\xc4\x85 Nuolatin\xc4\x99 energetikos ugdymo komisij\xc4\x85. \xc5\xa0i komisija buvo \xc4\xafpareigota numatyti pagrindines Lietuvos energetikos pl\xc4\x97tojimo ir valdymo kryptis, svarstyti Respublikos energetikos pl\xc4\x97tojimo ir valdymo perspektyvini\xc5\xb3 plan\xc5\xb3 ir prognozi\xc5\xb3 metmenis, teikti \xc5\xa1iais klausimais pasi\xc5\xablymus, reik\xc5\xa1ti nuomon\xc4\x99 d\xc4\x97l nauj\xc5\xb3 svarbi\xc5\xb3 energetini\xc5\xb3 objekt\xc5\xb3 statybos ir energetini\xc5\xb3 sistem\xc5\xb3 tolesnio vystymo tikslingumo, teikti pasi\xc5\xablymus d\xc4\x97l energetikos mokslini\xc5\xb3 tyrimo darb\xc5\xb3 tematikos, j\xc5\xb3 vykdymo ir finansavimo, d\xc4\x97l energetikos specialist\xc5\xb3 rengimo respublikai. Ilg\xc4\x85 laik\xc4\x85 \xc5\xa1iai komisijai vadovavo akademikas prof. Algirdas \xc5\xbdukauskas ir jo pavaduotojas prof. Leonas Kaulakis._NEWLINE_Lietuvoje esan\xc4\x8di\xc5\xb3 energetikos \xc4\xafmoni\xc5\xb3 vadovaujan\xc4\x8dius postus per\xc4\x97mus Lietuvoje i\xc5\xa1ugdytiems specialistams, \xc5\xbeymiai pager\xc4\x97jo energetini\xc5\xb3 \xc4\xafmoni\xc5\xb3 valdymas ir darbas, sustipr\xc4\x97jo Lietuvos energetinis \xc5\xabkis. Buvo sukurtos paj\xc4\x97gios projektuotoj\xc5\xb3, statybinink\xc5\xb3 ir remontinink\xc5\xb3 organizacijos._NEWLINE_1961\xc2\xa0m. pastatyta ir 1962\xc2\xa0m. kovo 26 d. \xc4\xafjungta 330 kV \xc4\xaftampos linija (tuo metu veikusi 110 kV \xc4\xaftampa) \xc5\xa0iauliai\xc2\xa0\xe2\x80\x93 Jelgava, kuria Lietuvos energetin\xc4\x97 sistema prijungta prie \xc5\xa0iaur\xc4\x97s vakar\xc5\xb3 jungtin\xc4\x97s energetin\xc4\x97s sistemos. V\xc4\x97liau. pasta\xc4\x8dius Ignalinos AE, nutiestos naujos linijos nuo \xc5\xa1ios elektrin\xc4\x97s._NEWLINE_1990\xc2\xa0m. Lietuvos elektrin\xc4\x97s \xc5\xa1alies elektros vartotojams pardav\xc4\x97 16,4 mlrd. kWh (58\xc2\xa0%) pagamintos elektros energijos ir 11,97 milijard\xc5\xb3 kWh tiek\xc4\x97 Latvijai, Rusijai bei Baltarusijai.\n_START_SECTION_\nEnergetika po 1990\xc2\xa0m\n_START_PARAGRAPH_\nPo Lietuvos nepriklausomyb\xc4\x97s atk\xc5\xabrimo \xc4\xafsteigus Energetikos ministerij\xc4\x85, vis\xc5\xb3 miest\xc5\xb3 \xc5\xa1ilumos tinklai tapo Lietuvos valstybin\xc4\x97s energetikos sistemos \xe2\x80\x9eLietuvos energija\xe2\x80\x9c filialais. Nepatenkinta Lietuvos nepriklausomyb\xc4\x97s siekiu, tuometin\xc4\x97 TSRS vadovyb\xc4\x97 prad\xc4\x97jo ekonomin\xc4\x99 blokad\xc4\x85. Neritmingai prad\xc4\x97jo dirbti Ma\xc5\xbeeiki\xc5\xb3 naftos perdirbimo gamykla, tod\xc4\x97l sutriko mazuto tiekimas._NEWLINE_1991\xc2\xa0m., atk\xc5\xabrus \xc5\xa1alies nepriklausomyb\xc4\x99, Lietuva tapo 31-\xc4\x85ja pasaulio valstybe, naudojan\xc4\x8dia branduolin\xc4\x99 energij\xc4\x85 elektros energijai gaminti. \xc5\xa0alis \xc4\xafsipareigojo, jog eksploatuodama Ignalinos AE nesukels branduolin\xc4\x97s gr\xc4\x97sm\xc4\x97s \xc5\xbemonijai ir aplinkai, kad branduolin\xc4\x97s med\xc5\xbeiagos bei technologijos bus naudojamos tik taikiems tikslams._NEWLINE_Netrukus prad\xc4\x97ta kurti branduolin\xc4\x97s saugos reguliavimo sistema, kurios u\xc5\xbedavinys\xc2\xa0\xe2\x80\x93 r\xc5\xabpintis, kad Lietuvos Respublikos nustatytas saugos reikalavim\xc5\xb3 lygis atitikt\xc5\xb3 tarptautinius reikalavimus. 1991\xc2\xa0m. spalio 18 d. LR Vyriausyb\xc4\x97s nutarimu \xc4\xafkurta Valstybin\xc4\x97 atomin\xc4\x97s energetikos saugos inspekcija (VATESI). Per de\xc5\xa1imtmet\xc4\xaf atomin\xc4\x97s elektrin\xc4\x97s saugai gerinti investuota beveik 700 mln. lit\xc5\xb3, kuriuos skyr\xc4\x97 Lietuva, taip pat u\xc5\xbesienio \xc5\xa1alys per dvi\xc5\xa1ales ir daugia\xc5\xa1ales bendradarbiavimo programas bei tarptautin\xc4\x97s organizacijos._NEWLINE_Ignalinos AE nuo pat jos eksploatavimo prad\xc5\xbeios buvo svarbi elektros energijos tiek\xc4\x97ja Lietuvai ir kaimynin\xc4\x97ms respublikoms. D\xc4\x97l labai pabrangusio organinio kuro, daugiausia importuojamo i\xc5\xa1 Rusijos, elektros energijos gamybos savikaina branduolin\xc4\x97je j\xc4\x97gain\xc4\x97je buvo beveik dvigubai ma\xc5\xbeesn\xc4\x97 nei kitose elektrin\xc4\x97se. 1991\xc2\xa0m. Ignalinos AE gamino 60\xc2\xa0%, o 1993\xc2\xa0m.\xc2\xa0\xe2\x80\x93 net 88\xc2\xa0% visos \xc5\xa1alies elektros energijos. V\xc4\x97liau \xc5\xa1i dalis suma\xc5\xbe\xc4\x97jo, ypa\xc4\x8d nuo 2005\xc2\xa0m., kai buvo u\xc5\xbedarytas pirmasis blokas._NEWLINE_1994\xc2\xa0m. sukurtos Specialios paskirties akcin\xc4\x97s bendrov\xc4\x97s, kurios \xc4\xaf savo balans\xc4\x85 per\xc4\x97m\xc4\x97 aplinkini\xc5\xb3 rajon\xc5\xb3 \xc5\xa1ilumos tinklus bei katilines. Daugelis j\xc5\xb3 buvo labai nugyventos, kai kurios naudojo labai brang\xc5\xb3 dyzelin\xc4\xaf ir krosni\xc5\xb3 kur\xc4\x85, kitose dar buvo deginama akmens anglis, durp\xc4\x97s, pjuvenos, nuodinga skal\xc5\xabn\xc5\xb3 alyva. 1997\xc2\xa0m. \xc5\xa1ios bendrov\xc4\x97s buvo atskirtos nuo AB \xe2\x80\x9eLietuvos energija\xe2\x80\x9c ir perduotos savivaldybi\xc5\xb3 \xc5\xbeinion. Per kitus dvejus metus nuo stambi\xc5\xb3 regionini\xc5\xb3 \xc4\xafmoni\xc5\xb3 atskirti rajon\xc5\xb3 \xc5\xa1ilumos \xc5\xabkiai, liko nei\xc5\xa1draskyti tik Panev\xc4\x97\xc5\xbeio \xc5\xa1ilumos tinklai. Miesto ir rajon\xc5\xb3 savivaldyb\xc4\x97s liko pagrindin\xc4\x97mis \xc4\xafmon\xc4\x97s akcinink\xc4\x97mis. 2002\xc2\xa0m. energetikos bendrov\xc4\x97ms buvo panaikintas specialiosios paskirties \xc4\xafmon\xc4\x97s statusas._NEWLINE_Nacionalin\xc4\x97je energetikos strategijoje, kuri buvo patvirtinta Seimo 1999\xc2\xa0m. spalio 5 d. nutarimu Nr. VIII-1348 (\xc5\xbdin., 1999, Nr. 86-2568), suformuluotos pagrindin\xc4\x97s Vyriausyb\xc4\x97s energetikos \xc5\xabkio pertvarkos ir pl\xc4\x97tros nuostatos laikotarpiui iki 2020\xc2\xa0m. Strategija atnaujinta 2002\xc2\xa0m. spalio 10 d. Joje numatyti konkret\xc5\xabs sprendimai d\xc4\x97l Ignalinos AE galutinio eksploatavimo nutraukimo s\xc4\x85lyg\xc5\xb3 ir termin\xc5\xb3, atsi\xc5\xbevelgta \xc4\xaf naujus aplinkosaugos reikalavimus, patikslintos ir pataisytos energetikos pl\xc4\x97tros kryptys._NEWLINE_Atnaujinant Strategij\xc4\x85, atsi\xc5\xbevelgta \xc4\xaf svarbiausius ekonomikos ir energetikos poky\xc4\x8dius, panaudota sukaupta patirtis ir informacija, reikalinga planuojant ir prognozuojant atskir\xc5\xb3 energetikos sektori\xc5\xb3 raid\xc4\x85, atsi\xc5\xbevelgta \xc4\xaf energetikos pl\xc4\x97tros planus Lietuvoje bei kaimynin\xc4\x97se valstyb\xc4\x97se, pasaulines tendencijas aplinkosaugos ir rink\xc5\xb3 liberalizavimo srityje._NEWLINE_\xc4\xae Lietuvos pirmin\xc4\x97s energijos balans\xc4\x85 vis didesn\xc4\xaf ind\xc4\x97l\xc4\xaf \xc4\xafne\xc5\xa1 atsinaujinantys ir vietiniai energijos i\xc5\xa1tekliai (mediena, durp\xc4\x97s, \xc4\xafvairios degios atliekos, v\xc4\x97jo bei vandens energija ir kt.), kuri\xc5\xb3 galimyb\xc4\x97s iki \xc5\xa1iol panaudojamos nepakankamai. Be to, esamos centralizuoto \xc5\xa1ilumos tiekimo sistemos leid\xc5\xbeia gerokai i\xc5\xa1pl\xc4\x97sti kombinuot\xc4\x85 \xc5\xa1ilumos ir elektros gamyb\xc4\x85, o kartu daug efektyviau panaudoti pirmin\xc4\x99 energij\xc4\x85._NEWLINE_Nauj\xc4\x85 impuls\xc4\x85 energetikos pl\xc4\x97trai dav\xc4\x97 2003\xc2\xa0m. priimtas \xc5\xa0ilumos \xc5\xabkio \xc4\xafstatymas, kuriame numatyta skatinti kogeneracin\xc4\x99 \xc5\xa1ilumos ir elektros energijos gamyb\xc4\x85. Energetikams v\xc4\x97l buvo gr\xc4\x85\xc5\xbeinta pastat\xc5\xb3 vidaus tinkl\xc5\xb3 prie\xc5\xbei\xc5\xabra. \xc4\xaestatymas paskatino ir pastat\xc5\xb3 renovacij\xc4\x85, kad gyventojai b\xc5\xabt\xc5\xb3 labiau suinteresuoti ma\xc5\xbeiau mok\xc4\x97ti u\xc5\xbe \xc5\xa1ildym\xc4\x85.\n_START_SECTION_\nEnergijos i\xc5\xa1tekliai\n_START_PARAGRAPH_\nLietuvoje i\xc5\xa1 neatsinaujinan\xc4\x8di\xc5\xb3 energijos i\xc5\xa1tekli\xc5\xb3 yra tik durp\xc4\x97s. Ta\xc4\x8diau kurui, u\xc5\xbedarius R\xc4\x97kyvos elektrin\xc4\x99, j\xc5\xb3 suvartojamas tik ne\xc5\xbeymus kiekis, daugiausia ma\xc5\xbeuosiuose katiluose vietiniam \xc5\xa1ildymui. Iki 1992\xc2\xa0m. pagrindinis energijos \xc5\xa1altinis elektros ir \xc5\xa1ilumos energijos gamybai stambiose j\xc4\x97gain\xc4\x97se (be atomin\xc4\x97s energijos) buvo importuojama nafta ir i\xc5\xa1 jos gaminamas mazutas. Ta\xc4\x8diau, padid\xc4\x97jus naftos kainoms, mazutas daugelyje j\xc4\x97gaini\xc5\xb3 liko tik kaip alternatyvus kuras duj\xc5\xb3 tinkl\xc5\xb3 avarijos atveju ar kompensacinis kuras \xc5\xa1ilumos gamyboje, kai tenka vir\xc5\xa1yti nustatytus duj\xc5\xb3 sunaudojimo kiekius. Duj\xc5\xb3 kasmet sunaudojama vis daugiau\xc2\xa0\xe2\x80\x93 2005\xc2\xa0m. importuota 3116 mln. kub. m.'